钦定古今图书集成/明伦汇编/官常典/第413卷 > 权会
## 钦定古今图书集成/明伦汇编/官常典/第413卷 > 权会

按《北齐书》本传：“会字正理，河间鄚人也。志尚沈雅，动
遵礼则。少受郑《易》，探赜索隐，妙尽幽微。《诗》《书》《三礼》，文
义该洽，兼明风角，妙识元象。魏武定初，本郡贡孝廉，
策居上第，解褐四门博士。仆射崔暹引为馆客，甚敬
重焉。命世子达拏尽师傅之礼，会因此闻达暹欲荐
会与马敬德等为诸王师。会性恬静，不慕荣势，耻于”
仕宦，固辞。暹亦识其意，遂罢荐举。寻被尚书符，追著
作修国史监，知太史局事。皇建中，转加中散大夫，馀
并如故。会参掌虽繁，教授不阙，性甚儒懦，似不能言，
及临机答难，酬报如响，动必稽古，辞不虚发，由是为
儒宗所推。而贵游子弟慕其德义者，或就其宅，或寄
宿邻家，昼夜承闲，受其学业。会欣然演说，未尝懈怠。
虽明《风角解》元象，至于私室，辄不及言。学徒有请问
者，终无所说。每云：“此学可知不可言。诸君并贵游子
弟，不由此进，何烦问也。”会唯有一子，亦不以此术教之，其谨密也如此。曾令家人远行，久而不反。其行还，
垂欲至宅，乃逢寒雪，寄息他舍。会方处学堂讲说，忽
有旋风瞥然吹雪入户。会乃笑曰：“行人至，何意中停？”
遂命使人令诣某处追寻，果如其语。每为人占筮，小
大必中，但用爻辞彖象以辩吉凶，《易》占之属，都不经
口。会本贫生，无仆隶，初任助教之日，𢘆乘驴上下，且
其职事处多，每须经历。及其退食，非晚不归。曾夜出
城东门，钟漏已尽，会唯独乘驴。忽有二人，一人牵头，
一人随后，有似相助。其回动轻漂，有异生人，渐渐失
路，不由本道。会心甚怪之，遂诵《易经》上篇，一卷不尽，
前后二人，忽然离散。会亦不觉堕驴，因尔迷闷，至明
始觉。方知堕驴之处，乃是郭外。才去家数里，有一子，
字子袭，聪敏精勤，幼有成人之量。不幸先亡，临送者
为其伤恸，会唯一哭而罢。时人尚其达命。武平年，自
府还第，在路无故马倒，遂不得语，因尔暴亡，时年七
十六。注《易》一部，行于世。会生平畏马，位望既至，不得
不乘，果以此终。